Dacia a lansat în România noul model Logan Stewpay, model anunțat inițial de compania-mamă Renault doar pentru piața din Rusia.

Modelul Dacia Logan Stepway este disponibil cu motorizări pe benzină și motorină, cu puteri cuprinse între 75 și 95 de cai-putere.

Motorizarea pe benzină este 0,9 TCe (90CP), iar cele diesel au o cilindree de 1,5 litri și dezvoltă 75, respectiv 95 de cai-putere.

Preţurile de lansare sunt cuprinse între 10.250 euro (TVA inclus) pentru varianta echipată cu motorul TCe 90, şi 12.150 euro, pentru varianta Blue dCi 95.

Dacia Logan Stepway oferă elementele de stil inspirate din universul vehiculelor din familia Stepway - protecţiile laterale specifice, de culoare neagră şi ornamentele cu aspect cromat, dispuse în partea inferioară a barelor de protecţie faţă şi spate.

Interiorul dispune de o tapiţerie în două nuanţe de gri. Denumirea Stepway se regăseşte atât pe spătarele scaunelor, cât şi în partea de jos a volanului îmbrăcat în piele. Maşinile vin cu echipamente printre care sistemul de navigaţie MediaNav, cu ecran tactil de 7‘’, oglinzile reglabile electric, pilot automat sau asistenţa la parcarea cu spatele. Volumul portbagajului este de 510 litri, cu posibilitatea de a ajunge la 1.257 litri în cazul în care bancheta spate este rabatată.

Opţional, vehiculul poate fi echipat cu jante de aluminiu, aer condiţionat cu reglare automată şi cameră video pentru asistenţa la parcarea cu spatele.

Editor web: Vlad Mironescu